b'\n_START_ARTICLE_\nCervicalgie\n_START_SECTION_\nAnatomie\n_START_PARAGRAPH_\nColoana cervical\xc4\x83 (CC) este segmentul cel mai mobil al coloanei vertebrale. Comport\xc4\x83 mi\xc8\x99c\xc4\x83ri precum flexie, extensie, rota\xc8\x9bie \xc8\x99i latero-flexie, dar \xc8\x99i glis\xc4\x83ri antero-posterioare ale vertebrelor unele fa\xc8\x9b\xc4\x83 de altele. Coloana suport\xc4\x83 craniul care c\xc3\xa2nt\xc4\x83re\xc8\x99te aprox. 3\xc2\xa0kg._NEWLINE_C1 (atlasul) suport\xc4\x83 craniul prin intermediul celor 2 condili occipitali ai craniului ce se articuleaz\xc4\x83 cu cele 2 suprafe\xc8\x9be articulare concave de pe partea superioar\xc4\x83 a celor 2 mase laterale. C1 nu are corp vertebral ci 2 arcuri osoase, anterior \xc8\x99i posterior._NEWLINE_Articula\xc8\x9bia C1-C2 este sediul principal al mi\xc8\x99c\xc4\x83rilor de rota\xc8\x9bie. Ea \xc3\xaempiedic\xc4\x83 subluxarea anterioar\xc4\x83 a C1 pe C2 \xc3\xaen timpul flexiei coloanei._NEWLINE_C3, C4, C5, C6 \xc8\x99i C7 au corp vertebral \xc8\x99i arc posterior. Corpurile lor vertebrale sunt separate de discuri vertebrale. Pe fa\xc8\x9ba superioar\xc4\x83 a corpurilor vertebrale exist\xc4\x83 2 proeminen\xc8\x9be laterale ce se potrivesc unor ad\xc3\xa2ncituri laterale de pe fa\xc8\x9ba inferioar\xc4\x83 a corpului supraiacent. Apofizele transverse ale vertebrelor cervicale au un \xc8\x99an\xc8\x9b orientat dinspre canalul vertebral spre anterior \xc8\x99i lateral prin care trece nervul rahidian cu acela\xc8\x99i num\xc4\x83r ca \xc8\x99i vertebra subiacent\xc4\x83. Prin apofizele transverse ale primelor 6 vertebre cervicale trece artera vertebral\xc4\x83._NEWLINE_Fa\xc8\x9betele articulare de pe procesele articulare sunt oblice \xc3\xaen jos \xc8\x99i \xc3\xaenapoi. Ele permit mi\xc8\x99c\xc4\x83ri de flexie-extensie._NEWLINE_C7 are apofiza spinoas\xc4\x83 u\xc8\x99or de recunoscut clinic deoarece este cea mai lung\xc4\x83 \xc8\x99i cea mai proeminent\xc4\x83. Apofizele sale transverse nu sunt traversate de arterele vertebrale._NEWLINE_Vertebrele sunt unite \xc3\xaentre ele prin ligamente. La nivelul corpurilor vertebrale este marele ligament comun vertebral anterior \xc8\x99i marele ligament comun vertebral posterior. \xc3\x8entre lamele vertebrale sunt ligamente galbene. \xc3\x8entre apofizele spinoase sunt ligamentele interspinoase posterioare \xc8\x99i mediane._NEWLINE_Prin gaura de conjugare dintre pediculi iese nervul rahidian format prin reunirea r\xc4\x83d\xc4\x83cinii anterioare cu cea posterioar\xc4\x83.\n_START_SECTION_\nDiagnostic radiologic\n_START_PARAGRAPH_\nR\xc4\x83m\xc3\xa2ne examenul de prim\xc4\x83 inten\xc8\x9bie \xc8\x99i \xc3\xaen studiul coloanei cervicale.\n_START_SECTION_\nRadiografia antero-posterioar\xc4\x83\n_START_PARAGRAPH_\n\xc3\x8en cazul coloanei cervicale aceast\xc4\x83 inciden\xc8\x9b\xc4\x83 aduce mai pu\xc8\x9bine informa\xc8\x9bii. Lordoza fiziologic\xc4\x83 a coloanei cervicale necesit\xc4\x83 \xc3\xaenclinarea razei Rx \xc3\xaen sus \xc8\x99i \xc3\xaenapoi cu un unghi de aprox. 20\xc2\xb0 pentru degajarea spa\xc8\x9biilor intervertebrale._NEWLINE_Aceasta inciden\xc8\x9b\xc4\x83 permite ob\xc8\x9binerea unor informa\xc8\x9bii pre\xc8\x9bioase despre uncus \xc8\x99i p\xc4\x83r\xc8\x9bile laterale ale corpilor vertebrali. Apofizele spinoase se proiecteaz\xc4\x83 pe linia median\xc4\x83 \xc8\x99i au un aspect bifid. Masivele articulare se proiecteaz\xc4\x83 pu\xc8\x9bin diferen\xc8\x9biat, f\xc4\x83r\xc4\x83 eviden\xc8\x9bierea interliniei articulare.\n_START_SECTION_\nRadiografiile oblice\n_START_PARAGRAPH_\nPermit examinarea in special a gaurilor de conjugare. Acestea sunt delimitate \xc3\xaen sus \xc8\x99i \xc3\xaen jos de pediculi, \xc3\xaenainte de partea posterioar\xc4\x83 a discului intervertebral \xc8\x99i de uncus \xc8\x99i \xc3\xaenapoi de partea anterioar\xc4\x83 a apofizei articulare superioare._NEWLINE_Gaura de conjugare poate fi \xc3\xaengustat\xc4\x83 anterior de uncartroz\xc4\x83, \xc3\xaenapoi de artroza interapofizar\xc4\x83 sau de fractura apofizei articulare._NEWLINE_Pediculii sunt \xc8\x99i ei u\xc8\x99or de evaluat pe radiografia oblic\xc4\x83: ei reprezint\xc4\x83 treptele unei sc\xc4\x83ri, separate de g\xc4\x83urile de conjugare._NEWLINE_Dispari\xc8\x9bia unui pedicul este u\xc8\x99or de remarcat \xc8\x99i semnific\xc4\x83 liza pediculului, de obicei neoplazic\xc4\x83.\n_START_SECTION_\nRadiografiile dinamice\n_START_PARAGRAPH_\nSunt realizate din profil \xc8\x99i au drept scop c\xc4\x83utarea leziunilor discoligamentare dup\xc4\x83 traumatism sau la distan\xc8\x9b\xc4\x83 de el, c\xc3\xa2nd contractura posttraumatic\xc4\x83 imediat\xc4\x83 a diminuat._NEWLINE_Aten\xc8\x9bie! Explorarea Rx a coloanei cervicale necesit\xc4\x83 inciden\xc8\x9be realizate foarte corect pentru a nu crea false imagini patologice. Ortopedul trebuie s\xc4\x83 cunoasc\xc4\x83 \xc8\x99i variantele anatomice normale.\n_START_SECTION_\nArticula\xc8\x9bia C1-C2\n_START_PARAGRAPH_\nSuperpozi\xc8\x9bia radiologic\xc4\x83 a spa\xc8\x9biului situat \xc3\xaentre cele 2 incizuri superioare \xc8\x99i mediale pe apofiza odontoid\xc4\x83 poate realiza un aspect de pseudartroz\xc4\x83 vertical\xc4\x83. Superpozi\xc8\x9bia arcului posterior al lui C1 pe baza apofizei odontoide poate realiza o claritate orizontal\xc4\x83 ce sugereaz\xc4\x83 o fractura (efect \xe2\x80\x9eMach\xe2\x80\x9d)._NEWLINE_Atlasul poate fi sediul unei dehiscen\xc8\x9be pe arcul s\xc4\x83u anterior sau pe cel posterior. Pe radiografie se vede o linie clar\xc4\x83 vertical\xc4\x83 cu extremit\xc4\x83\xc8\x9bile corticalizate. Masele laterale ale atlasului pot fi sediul unor pseudolacune fiziologice sau ale unor mici calcificari ce nu trebuie confundate cu mici fragmente post-traumatice._NEWLINE_Apofiza odontoid\xc4\x83 a axisului se poate dezvolta incomplet, cu aspect final hipoplazic. Uneori poate lipsi. Alteori, baza sa poate r\xc4\x83m\xc3\xa2ne separat\xc4\x83 printr-un traiect clar, regulat, cu extremit\xc4\x83\xc8\x9bile corticalizate, d\xc3\xa2nd aspectul unui veritabil \xe2\x80\x9eos odontoid\xe2\x80\x9d.\n_START_SECTION_\nColoana cervical\xc4\x83 mijlocie \xc8\x99i inferioar\xc4\x83\n_START_PARAGRAPH_\nPe radiografia A-P: proiec\xc8\x9bia fantei glotice pe corpul lui C4 nu trebuie confundat\xc4\x83 cu o fractur\xc4\x83 sau cu spina bifida. Simpla rota\xc8\x9bie a capului poate deplasa claritatea traheal\xc4\x83 \xc8\x99i creeaz\xc4\x83 o imagine pseudolacunar\xc4\x83._NEWLINE_La acest nivel pot exista deform\xc4\x83ri congenitale ale corpilor vertebrali de tipul vertebrei cuneiforme \xc8\x99i a vertebrei \xc3\xaen fluture ce nu trebuie confundate cu leziunile traumatice. Uneori, \xc3\xaen timpul cre\xc8\x99terii, poate exista un corp vertebral cu aspect cuneiform, de cele mai multe ori unic._NEWLINE_Lipsa de \xc3\xaenchidere a arcului posterior poate fi \xc3\xaent\xc3\xa2lnit\xc4\x83 \xc3\xaen special la nivelul C6 \xc8\x99i C7 (spina bifida). Ea nu trebuie confundat\xc4\x83 cu o fractur\xc4\x83. Pe radiografia lateral\xc4\x83: capul \xc8\x99i g\xc3\xa2tul trebuie pozi\xc8\x9bionate perfect din profil ca s\xc4\x83 nu fie alterat\xc4\x83 pozi\xc8\x9bia diferitelor linii. Poate fi constatat\xc4\x83 prezen\xc8\x9ba unui bloc cervical congenital. El const\xc4\x83 \xc3\xaen fuziunea mai mult sau mai pu\xc8\x9bin complet\xc4\x83 a doua corpuri vertebrale, uneori cu un reziduu discal, respect\xc3\xa2nd \xc3\xaen\xc4\x83l\xc8\x9bimea corpilor vertebrali, paralelismul platourilor, cu \xc3\xaengustarea g\xc4\x83urilor de conjugare \xc8\x99i fuziunea arcurilor posterioare. Aceast\xc4\x83 anomalie congenital\xc4\x83 trebuie deosebit\xc4\x83 de un bloc dob\xc3\xa2ndit postinfec\xc8\x9bios._NEWLINE_La nivelul C6-C7, poate fi prezent\xc4\x83 o ancos\xc4\x83 pe fa\xc8\x9beta articular\xc4\x83 superioar\xc4\x83, \xc3\xaen general simetric\xc4\x83._NEWLINE_Observarea unei osific\xc4\x83ri incomplete sau supranumerare \xc3\xaen v\xc3\xa2rful apofizei spinoase este mai banal\xc4\x83 chiar dec\xc3\xa2t calcificarile ligamentului nucal pe linie median\xc4\x83, \xc3\xaentre mu\xc8\x99chii paravertebrali. Pe radiografiile oblice: permite observarea g\xc4\x83urilor de conjugare. Gaura de conjugare poate fi m\xc4\x83rita ca urmare a unei hipoplazii pediculare. \xc3\x8en cazul unei aplazii complete gaura de conjugare este dubl\xc4\x83 (este \xc3\xaen contact cu trei corpuri vertebrale). Aceste dou\xc4\x83 anomalii congenitale trebuie deosebite de prezen\xc8\x9ba unui neurinom sau a unui angiom.\n_START_SECTION_\nDiagnosticul CT al modific\xc4\x83rilor patologice ale coloanei cervicale\n_START_PARAGRAPH_\nNu se face niciodat\xc4\x83 de prim\xc4\x83 inten\xc8\x9bie, ci completeaz\xc4\x83 radiografiile simple. Talia mic\xc4\x83 a vertebrelor cervicale impune examinarea CT cu sec\xc8\x9biuni fine._NEWLINE_Sec\xc8\x9biunea orizontal\xc4\x83 permite evaluarea diferitelor componente anatomice. M\xc4\x83duva este vizualizat\xc4\x83 bine, \xc3\xaenconjurat\xc4\x83 de lichid cefalorahidian, dar spa\xc8\x9biul epidural este mai mic dec\xc3\xa2t cel lombar \xc8\x99i foarte bogat \xc3\xaen vase._NEWLINE_Ganglionii spinali \xc8\x99i r\xc4\x83d\xc4\x83cinile se v\xc4\x83d foarte bine \xc3\xaen g\xc4\x83urile de conjugare ca \xc8\x99i \xc3\xaengustarea lor printr-o eventual\xc4\x83 hernie de disc. Utilizarea unei injec\xc8\x9bii cu substan\xc8\x9b\xc4\x83 de contrast accentueaz\xc4\x83 structurile anatomice.\n_START_SECTION_\nDiagnostic RMN\n_START_PARAGRAPH_\nEste o investiga\xc8\x9bie de rezerva, ce permite o explorare regional\xc4\x83 mai larg\xc4\x83 a coloanei cervicale din profil._NEWLINE_\xc3\x8en sec\xc8\x9biune sagital\xc4\x83 T1, m\xc4\x83duva se deta\xc8\x99eaz\xc4\x83 perfect de LCR care este un hiposemnal. \xc3\x8en T2, LCR este un hipersemnal. Proeminen\xc8\x9bele osteofitice sau discale produc o \xc3\xaempingere localizat\xc4\x83 (\xc8\x99tergere) a spa\xc8\x9biului subarahnoidian._NEWLINE_Hernia discal\xc4\x83 este bine vizibil\xc4\x83._NEWLINE_Degenerescen\xc8\x9ba discal\xc4\x83 se traduce printr-o pierdere a semnalului discal._NEWLINE_Suferin\xc8\x9ba medular\xc4\x83 prin compresie este vazut\xc4\x83 bine \xc3\xaen T2 sub forma unui hipersemnal._NEWLINE_Pe masur\xc4\x83 ce examinarea RMN a devenit uzual\xc4\x83, s-a constatat c\xc4\x83 frecven\xc8\x9ba descoperirii unei cavit\xc4\x83\xc8\x9bi siringo-mielice a m\xc4\x83duvei cervicale este mai mare.'